《秋蝇篇》
宋代·苏过

秋风中人如剑芒，飞蝇侧翼何处藏。晨忧霜露避暗壁，晚集户牖依斜阳。

斜阳寂寂能几许，股翼未温寒日暮。纵馋不敢近华筵，屏迹何须待挥麈。

我方六月流汗时，营营聒耳缘目眉。盘餐旨洁未下箸，聚嘬弄吻不少迟。

微物盛衰还有数，得意何曾念寒暑。帐中相吊定饥蚊，窗外巧寻惟蝎虎。

糜身槁死不足怜，耳目所眷欣且去。嗟哉时节那可争，造物于汝何好恶。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。